b"\n_START_ARTICLE_\nBell-lloc d'Urgell\n_START_SECTION_\nGeografia\n_START_PARAGRAPH_\nBell-lloc d'Urgell \xc3\xa9s un poble de la comarca del Pla d'Urgell, a l'extrem occidental de la Plana d'Urgell, a 196 metres damunt el nivell del mar i a 14 km de la ciutat de Lleida, amb la qual est\xc3\xa0 molt ben comunicat. Avui dia, la seva poblaci\xc3\xb3 \xc3\xa9s de 2.255 habitants._NEWLINE_El seu terme t\xc3\xa9 una extensi\xc3\xb3 de 34,90\xc2\xa0km\xc2\xb2, i est\xc3\xa0 envoltat al nord pels termes de Bellv\xc3\xads i Vilanova de la Barca; al sud, pels de Torregrossa i els Alam\xc3\xbas; a l'est, pels de Sidamon i el Palau d'Anglesola i a l'oest, pels d'Alcoletge i els Alam\xc3\xbas._NEWLINE_Pel fet de trobar-se en una plana colpejada per tota mena de vents (menys pels del sud), i tamb\xc3\xa9 per la seva situaci\xc3\xb3 tan propera al riu Segre, el seu clima \xc3\xa9s de car\xc3\xa0cter mediterrani continental, amb estius calorosos i secs, i hiverns molt freds i humits, motivat principalment pel fenomen de la inversi\xc3\xb3 t\xc3\xa8rmica, que provoca l'aparici\xc3\xb3 de boires molt espesses.\n_START_SECTION_\nHist\xc3\xb2ria\n_START_PARAGRAPH_\nBell-lloc d'Urgell i el seu terme municipal han estat un lloc de pas des de temps immemorials. Els primers rastres humans localitzats s\xc3\xb3n de la primera edat del ferro i arriben fins a l'\xc3\xa8poca romana._NEWLINE_Referent al per\xc3\xadode de dominaci\xc3\xb3 romana, hi va haver alguna torre habitada i disseminada pel que \xc3\xa9s actualment el seu terme. Aix\xc3\xad ens ho demostra la cer\xc3\xa0mica i altres objectes que s'han anat trobant, amb motiu de l'anivellaci\xc3\xb3 de diferents terres de conreu._NEWLINE_El terme de Bell-lloc constitu\xc3\xad una via de pas a l'\xc3\xa8poca romana i per ell hi pass\xc3\xa0 la via romana que comunicava Ilerda amb Barcino. En l'actualitat, la carretera N-II coincideix en molts dels llocs del seu tra\xc3\xa7at amb aquell antic cam\xc3\xad rom\xc3\xa0.\n_START_SECTION_\nBell-lloc medieval: or\xc3\xadgens del poble\n_START_PARAGRAPH_\nEl nucli antic es configur\xc3\xa0 al voltant de l'actual carrer Major, que \xc3\xa9s on trobem les cases m\xc3\xa9s antigues del poble: cal Codina, ca la Fam, cal Pubill... Del carrer Major partien el carrer de la Costereta, el carrer de la Bassa i tamb\xc3\xa9 els carrerons estrets que comunicaven amb el carrer del Forn i amb el que m\xc3\xa9s tard seria el carrer del Raval (avui Urgell), que llavors era l'eral del poble._NEWLINE_La dada hist\xc3\xb2rica m\xc3\xa9s antiga en qu\xc3\xa8 apareix per primera vegada el nom de Bell-lloc correspon a l'Ordenaci\xc3\xb3 de l'esgl\xc3\xa9sia catedral de Lleida, feta l'any 1168, en la qual es fa donaci\xc3\xb3 a la mensa episcopal d'aquesta esgl\xc3\xa9sia, de les de Belloloco (Bell-lloc) i d'Avincellon, Alam\xc3\xbas..., i en qu\xc3\xa8 es determina que llurs habitants hauran d'entregar la quarta part dels delmes.\n_START_SECTION_\nBell-lloc durant els segles XIX i XX\n_START_PARAGRAPH_\nEl sector important econ\xc3\xb2micament i socialment a Bell-lloc ha estat l'agricultura. El seu terme municipal, fins fa uns 50 anys, quan es constru\xc3\xad el subcanal, era b\xc3\xa0sicament sec\xc3\xa0 i, per tant, era plantat de cereals, oliveres, vinya i ametllers._NEWLINE_La principal font de riquesa fins a comen\xc3\xa7aments del segle actual era la vinya. Hi havia grans plantacions i molt ben cuidades. El vi que s'elaborava va tenir sempre molt bona acceptaci\xc3\xb3, i per aquest motiu s'instal\xc2\xb7laren algunes ind\xc3\xbastries que, durant l'\xc3\xa8poca de la verema, donaven feina a bastants obrers._NEWLINE_La fil\xc2\xb7loxera que a partir de 1891 va arribar a Catalunya va provocar la gaireb\xc3\xa9 total desaparici\xc3\xb3 de la vinya. El seu conreu fou substitu\xc3\xaft pels ametllers i, m\xc3\xa9s tard, pels cereals, l'alfals, el blat de moro, la remolatxa i els fruiters._NEWLINE_El segle XX ha estat i \xc3\xa9s de gran revitalitzaci\xc3\xb3 en tots els aspectes, en bona part gr\xc3\xa0cies a la construcci\xc3\xb3 del canal auxiliar d'Urgell o subcanal."